
Folketingets Europaudvalg

Christiansborg, den 28. marts 2003

EU-Konventssekretariatet
Til

udvalgets medlemmer og stedfortrædere 

samt de danske repræsentanter i Konventet

Første udkast til bestemmelser om et område med frihed, sikkerhed og retfærdighed 

(art. 31 i del I og art. 1-23 i del II)

Præsidiets første udkast til bestemmelser for området med frihed, sikkerhed og retfærdighed skal diskuteres på Konventets møde den 3.-4. april 2003. Udkastet tager afsæt i anbefalingerne fra arbejdsgruppe X vedrørende frihed, sikkerhed og retfærdighed.

Udkastet tager udgangspunkt i, at der for den nye forfatningstraktat skal være tale om én retlig og institutionel ramme, hvorved  søjlestrukturen ikke længere anvendes. Lovgivningsproceduren (proceduren for fælles beslutningstagning ) og beslutning med kvalificeret flertal skal derfor anvendes generelt, dog med visse undtagelser, hvor der stadig kræves enstemmighed. Yderligere har en gruppe af medlemslandene på minimum ¼ har parallelt med Kommissionen initiativret indenfor det retlige samarbejde i kriminalsager og politisamarbejde.

Præsidiets første udkast til særlige bestemmelser for området med frihed, sikkerhed og retfærdighed (RIA) blev offentliggjort den 17. marts 2003
 og skal diskuteres på Konventets møde den 3.-4. april 2003. 

Artikel 31 indgår i forfatningstraktatens del I afsnit X om de virkemidler, som EU råder over til at udføre sine opgaver (artikel 24-33 - CONV 571/03). I dette udkasts artikel 24 fortages en udtømmende opregning af retsakter, der skal anvendes inden for alle forfatningstraktatens politikområder og dermed også inden for det nuværende søjle 3 område. Ifølge artikel 25 skal det fremover være lovgivningsproceduren (proceduren for fælles beslutningstagning hvor Rådet og Europa-Parlamentet er fælles om at vedtage lovgivningen), der generelt anvendes ved EU-lovgivning (vedtagelse af love og rammelove ifølge artikel 24), dog med særlige procedurebestemmelser inden for søjle 3’s område, selv om der med de foreliggende udkast er skabt én retlig og institutionel ramme. 

De foreliggende udkast lægger derfor op til, at det også bliver lovgivningsproceduren (proceduren for fælles beslutningstagning) der anvendes inden for RIA-området, og at beslutninger træffer med kvalificeret flertal, dog med undtagelser hvor der kræves enstemmighed – f.eks. indenfor familieretten, jf. del II, artikel 11. 

I artikel 31 opregnes de særlige karakteristika, som gælder for RIA. Det drejer sig blandt andet om en opdeling i lovgivning og operationelt samarbejde, de nationale parlamenters rolle og bestemmelser vedrører initiativretten.

På Konventets møde den 17.-18 marts påpegede Giscard d’Estaing, at Konventet evt. senere kan overveje, hvorvidt det er nødvendigt at tage artikel 31 med. 

RIA- området er i øvrigt et af områderne med delt kompetence mellem EU og medlemsstaterne ifølge det foreliggende udkast til artikel 12. Dette betyder, at medlemsstaterne under forudsætning af, at bestemmelserne er forenelige med EU-retten kan opretholde eller indføre nationale bestemmelser på dette område.

Udkastet tager udgangspunkt i arbejdsgruppe X’s to såkaldte ”gyldne regler”, hvorefter de grundlæggende synspunkter om hvordan det fremtidige RIA-område skal se ud er baseret på ønsket om: 

1. En fælles juridisk ramme, der anerkender de særlige karakteristika ved RIA-området, og

2. Adskillelse af  ”lovgivningsmæssige” og operationelle” opgaver, så vidt det er muligt.

Definition af et område med frihed, sikkerhed og retfærdighed (artikel 1)

I artikel 1, del II foretages med udgangspunkt i sondringen mellem operationelle og lovgivningsmæssige opgaver en generel definition af hvad RIA-området indebærer.

Det Europæiske Råds rolle (artikel X)

På baggrund af arbejdsgruppe X’s anbefalinger indeholder udkastet i starten af del II en bestemmelse om Det Europæiske Råds rolle på området med frihed, sikkerhed og retfærdighed, hvorefter Det Europæiske Råd kan fastlægge et flerårigt strategisk program med generelle rammer for EU’s indsats vedrørende operationelt og lovgivningsmæssigt samarbejde indenfor området
. 

De nationale parlamenters rolle 

I artikel 31, stk. 2 skitseres de nationale parlamenters rolle inden for RIA, og indholdet af denne bestemmelse gentages i del I, artikel 3, stk. 1. Herefter kan de nationale parlamenter deltage i evalueringsmekanismen omhandlet i del II, artikel 4, der skal sikre kontrol med medlemsstaternes gennemførelse af EU’s politikker. Yderligere skal de nationale parlamenter tilknyttes den politiske kontrol med Europol. 

Del II, artikel 3, stk. 2 indeholder yderligere supplerende bestemmelser til protokollen om anvendelse af nærhedsprincippet og proportionalitetsprincippet. Det anføres dog i en fodnote, at bestemmelsen i en senere udgave af forfatningsudkastet vil skulle flyttes til denne protokol. Ifølge art. 3, stk. 2 er tærsklen for den tidlige varselsmekanisme til overvågning af nærhedsprincippet sat ned fra 1/3 til ¼, når det drejer sig om forslag vedrørende retligt samarbejde i kriminalsager samt politisamarbejde, og yderligere bestemmes det, at den tidlige varselsmekanisme også finder anvendelse på forslag fremsat af medlemslandene, jf. artikel 8. 

Arbejdsgruppe X anbefaler i øvrigt, at Det Europæiske Råds udarbejder flerårige strategiske programmer på RIA-området efter høring af Europa-Parlamentet og de nationale parlamenter, men dette er ikke nævnt eksplicit i udkastets artikel X, der er omtalt kort ovenfor.

Forstærket koordinering af operationelt samarbejde om EU’s indre sikkerhed

Med henblik på at styrke det operationelle samarbejde om EU’s indre sikkerhed kan der ifølge udkastets artikel 5 oprettes en stående komité under Rådet. Komitéen skal have ansvaret for samordningen af indsatsen fra de kompetente myndigheder i medlemsstaterne. De kompetente myndigheder i medlemslandene omfatter politi-, told- og civilbeskyttelsesmyndighederne, mens repræsentanter for Europol, Eurojust og evt. den europæiske offentlige anklagemyndighed kan knyttes til komitéens arbejde. Europa-Parlamentet holdes orienteret om komitéens arbejde. 

Bestemmelsen har afsæt i en af arbejdsgruppe X’s centrale anbefalinger, hvorefter der skal være tale om en klarere sondring mellem lovgivning og forstærket koordinering af det operationelle samarbejde på EU-plan. Bestemmelsen skal således medvirke til at gøre det tydeligere, hvornår Rådet optræder som lovgivende organ, og hvornår der er tale om en situation, hvor Rådet udfører specifikke udøvende funktioner. Udformningen af bestemmelsen følger gruppe X’s anbefaling, hvorefter det forelås, at opgaverne for det nuværende koordinationsudvalg omhandlet i artikel 36 TEU redefineres, således at der i stedet fokuseres på en koordination af udvalgets operationelle samarbejde fremfor deltagelse i Rådets lovgivningsmæssige arbejde. 

Samarbejdet efter artikel 5 kommer til at dække et større område end de rent politimæssige aspekter, og de myndigheder, som inddrages, er blandt andet også told- og civilbeskyttelsemyndigheder. Imidlertid bemærkes det i de tekniske kommentarer, at det ikke er meningen, at komitéen skal håndtere personoplysninger. 

I udkastets artikel 7 bestemmes det, at Rådet med kvalificeret flertal kan vedtage forordninger
, der skal sikre samarbejdet mellem medlemsstaternes kompetente tjenester og Kommissionen inden for RIA-området. Det er Rådet alene, som vedtager forordningerne, der er ikke-lovgivningsmæssige retsakter, men Europa-Parlamentet skal høres, inden Rådet træffer afgørelse. Både Kommissionen og ¼ af medlemsstaterne kan fremsætte forslag, jf. artikel 8.

Parallel initiativret til en gruppe af medlemslande indenfor retligt samarbejde i kriminalsager og politisamarbejde

På nuværende tidspunkt har de enkelte medlemslande parallelt med Kommissionen initiativret inden for områderne visum, asyl, indvandring og andre politikker i forbindelse med den frie bevægelighed for personer (afsnit IV i TEF) samt politisamarbejde og retligt samarbejde i kriminalsager (afsnit VI i TEU)
.

Del II artikel 8 omhandler et af de særlige karakteristika for RIA, idet det bestemmes, at retsakter indenfor områderne retligt samarbejde i kriminalsager (artikel 15-20) og politisamarbejde (artikel 21-23) kan vedtages enten på forslag fra Kommissionen eller på initiativ af en fjerdel af medlemsstaterne. 

Kommissionen og en gruppe på ¼ af medlemsstaterne har således en parallel initiativret vedrørende: det retlige samarbejde i kriminalsager, strafferetspleje, materiel strafferet, forebyggelse af kriminalitet, Eurojust, en europæisk offentlig anklagemyndighed, samarbejde vedrørende indre sikkerhed, Europol og arbejde på en anden medlemsstats område. 

Kravet om, at det skal være en gruppe på mindst ¼ af medlemslandene, skal sikre, at forslagene fremsat af medlemslandene afspejler en almen interesse blandt disse, og at de enkelte lande ikke fremsætter forslag motiveret alene ud fra egne særinteresser. Det anføres dog i bemærkningerne til udkastet, at Konventet nøje skal undersøge, hvilke konsekvenser det vil få, at medlemslandene inden for rammerne af lovgivningsproceduren (den fælles beslutningsprocedure) og vedtagelse med kvalificeret flertal får adgang til at iværksætte initiativer.

Ifølge udkastet til artikel 3, del II er lovgivningsinitiativer fra medlemslandene også underlagt den tidlige varslingsmekanisme etableret til overvågning af nærhedsprincippet. 

Domstolskontrollen med RIA

Ifølge de nu gældende regler har EF-Domstolen kun begrænset kompetence på RIA-området i det omfang det følger af artikel 35 TEU og artikel 68 TEF. 

Arbejdsgruppe X anbefaler i sin rapport, at Domstolen generelt bør have kompetence indenfor RIA, men en del af arbejdsgruppens medlemmer ønskede at bibeholde undtagelsen i artikel 35, stk. 5
, hvorefter Domstolen ikke kan tage stilling til, hvordan medlemsstaternes politi eller andre retshåndhævende myndigheder udfører deres arbejde, eller hvordan medlemsstaterne udøver deres nationale beføjelser med hensyn til opretholdelse af lov og orden og beskyttelse af den indre sikkerhed.

Præsidiet har på denne baggrund formuleret en kompromistekst til artikel 9, der på dansk gengives som nedenfor, idet udgangspunktet er, at Domstolen har generel kompetence på området:

”Under udøvelsen af sine kompetencer vedrørende bestemmelserne i kapitel 3 og 4 i dette afsnit har Domstolen ingen kompetence til at efterprøve medholdeligheden eller proportionaliteten af operationer, som udføres af en medlemsstats politi eller andre retshåndhævende myndigheder, eller udøvelsen af medlemsstaternes beføjelser med hensyn til opretholdelse af lov og orden og beskyttelse af den indre sikkerhed.”

Ifølge de tekniske bemærkninger til udkastet betyder artikel 9, at Domstolen ikke har kompetence har med hensyn til politimæssige foranstaltninger eller foranstaltninger til opretholdelse af lov og orden, som bliver udført i henhold til national lovgivning
, men at Domstolen dog på den anden side har kompetence til at tage stilling til foranstaltninger, der træffes i medfør af EU-lovgivning, da Domstolen kan tage stilling til anvendelse af EU-lovgivningen.

Den danske oversættelse, der er en gengivelse af artikel 35, stk. 5 med visse modifikationer, giver derfor et forkert indtryk af, at Domstolen under ingen omstændigheder kan prøve gyldigheden af operationer, som udføres af en medlemsstats politi eller andre retshåndhævende myndigheder. Det fremgår dog af de engelske og franske formuleringer af artikel 9
, at Domstolen godt kan prøve gyldigheden af sådanne operationer, når der er tale om en anvendelse af EU-lovgivning. 

Grænsekontrol, asyl og indvandring (del II, artikel 10-12) 

I det foreliggende udkast lægges der op til, at der på områderne personkontrol ved grænserne, asyl og indvandring kan vedtages love eller rammelove efter lovgivningsproceduren (proceduren for fælles beslutningstagning) og med kvalificeret flertal. 

Fælles for politikkerne omhandlet i artikel 10-12 om grænsekontrol, asyl og indvandring er, at de er underlagt princippet om solidaritet og rimelig ansvarsfordeling mellem medlemslandene. I udkastets artikel 13 er princippet skrevet ind i traktaten på baggrund af arbejdsgruppe X’s anbefaling. Ifølge artikel 13 omfatter princippet også økonomiske aspekter.

Personkontrol ved grænserne og visumpolitik (artikel 10)

Udover den centrale forskel, at der lægges op til at beslutningstagen skal ske med kvalificeret flertal efter lovgivningsproceduren, er artikel 10 i del II vedrørende personkontrol ved grænserne i vidt omfang baseret på den eksisterende artikel 62 TEF. 

Det er dog værd at hæfte sig ved artikel 10, stk. 1, litra 3, hvorefter Unionen udformer en politik, der skal ”gradvis indføre et fælles system for integreret forvaltning af de ydre grænser.”
I de tekniske bemærkninger refereres til diskussionen i Konventet og gruppe X’s anbefalinger, hvorefter de fleste medlemmer af gruppen betragter en mulig oprettelse af en fælles europæisk enhed for grænsekontrol, der virker i samarbejde med de nationale grænsekontrolmyndigheder, som et mere langsigtet spørgsmål, men at der gradvis bør gøres praktiske fremskridt til at udvikle et integreret system til forvaltning af de ydre grænser i overensstemmelse med Det Europæiske Råd’s vedtagelser i Sevilla. For så vidt angår begrebet ”gradvis indførelse af en integreret forvaltning af grænserne” henviser de tekniske bemærkninger direkte til punkt 31 og 32 i konklusionerne fra Det Europæiske Råds møde i Sevilla i juni 2002
.

Asyl (artikel 11)

Artikel 11 vedrører asyl. Ifølge de tekniske bemærkninger er udkastet baseret på arbejdsgruppe X’s konklusioner, hvorefter det er ønskeligt at kvalificeret flertal og fælles beslutningstagning skal gælde vedrørende asyl, flygtninge og fordrevne. 

På baggrund af gruppens anbefalinger er den nuværende artikel 63, stk. 1og 2 skrevet om, så det bliver muligt at vedtage de regler, der er nødvendige for at indføre et fælles asylsystem og en fælles politik med hensyn til flygtninge og fordrevne som fastlagt på Det Europæiske Råds møde i Tammerfors i 1999. Bestemmelsen skal give mulighed for at indføre en fælles asylprocedure og en ensartet status. Gruppen påpeger yderligere i sine anbefalinger, at bestemmelsen som den nuværende traktat bør sikre fuld overholdelse af Geneve-konventionen, men at det samtidig skal være muligt for EU at fastsætte regler om supplerende former for beskyttelse, der ikke er omfattet af konventionen.

Artikel 11, stk. 3, hvorefter Rådet med kvalificeret flertal kan vedtage midlertidige foranstaltninger for at hjælpe en medlemsstat, der befinder sig i en nødsituation med pludselig tilstrømning af tredjelandsstatsborgere er en videreførsel af den nuværende artikel 64, stk. 2, og er ikke begrænset til kun at omfatte asylret. Det anføres i bemærkningerne, at tredjelandsstatsborgere omfatter statsløse.

Indvandring (artikel 12)

Artikel 12 vedrører indvandringspolitikken, og der indføres som anbefalet af arbejdsgruppe X grundlag for at vedtage retsakter med kvalificeret flertal efter proceduren for fælles beslutningstagning (lovgivningsproceduren). 

Artikel 12 er i store træk en videreførsel af den gældende artikel 63, stk. 3 og 4 TEF, men et nyt tiltag er artikel 12, stk. 4, hvorefter der bliver skabt grundlag for, at Europa-Parlamentet og Rådet kan vedtage love og rammelove, der har til formål at fremme medlemsstaternes integrationsindsats i forhold til tredjelandsstatsborgere, der lovligt opholder sig på deres område. 

Yderligere indeholder artikel 12, stk. 2 en noget anderledes formulering end den gældende artikel 63, stk. 4. I henhold til artikel 12, stk. 2 kan Europa-Parlamentet og Rådet vedtage love og rammelove om fastlæggelse af rettighederne for tredjelandsstatsborgere, der lovligt opholder sig i en medlemsstat, herunder betingelserne for fri bevægelighed og ophold i de øvrige EU-lande.

Endvidere nævnes det, for at understrege betydningen af dette område, eksplicit i artikel 12, stk. 2, at Europa-Parlamentet og Rådet kan vedtage love og rammelove om bekæmpelse af menneskehandel, navnlig med kvinder og børn.

Samarbejde om civilretlige spørgsmål (artikel 14)

Artikel 14 er baseret på den nuværende artikel 65 TEF. Herefter kan der nu vedtages love og rammelove om gensidig anerkendelse af retsafgørelser, fuldbyrdelse, forkyndelse m.m. efter lovgivningsproceduren og med kvalificeret flertal. 

Imidlertid indeholder artikel 14, stk. 3 en undtagelse til hovedreglen om vedtagelse efter lovgivningsproceduren og med kvalificeret flertal, idet det bestemmes, at love og rammelove vedrørende familieretten skal vedtages af Rådet med enstemmighed efter høring af Europa-Parlamentet. Dog er vedtagelse af regler vedrørende det område inden for familieretten, der omhandler forældreansvar, ikke omfattet af kravet om enstemmighed.

Det er skrevet ind i artikel 14, stk. 1, at samarbejdet om civilretlige spørgsmål bygger på princippet om gensidig anerkendelse af retsafgørelser og udenretslige afgørelser. Dog står der nu kun i artikel 14, stk. 1, at samarbejdet drejer sig om civilretlige spørgsmål, der kan have grænseoverskridende virkninger, og henvisningen i artikel 65 TEF til, at reglerne, der vedtages efter denne bestemmelse, skal være ”nødvendige for det indre markeds funktion”, er fjernet. I bemærkningerne legitimeres dette hovedsageligt med, at det centrale spørgsmål er, at der er tale om regler, som vedrører civilretlige spørgsmål med grænseoverskridende virkninger. 

Yderligere kan der ifølge artikel 14 vedtages regler om udformning af forebyggende retspolitiske foranstaltninger og alternative metoder til tvistbilæggelse, ligesom der kan fastsættes regler om støtte til uddannelse af dommere og ansatte i retsvæsenet. 

Et andet vigtigt nyt element er, at Rådet og Europa-Parlamentet kan vedtage love og rammelove om ”et højt niveau for adgang til retlig prøvelse”. Det anføres i bemærkningerne, at dette vil kunne få konsekvenser for en fremtidig fastlæggelse af minimumsstandarder for retshjælp i forbindelse med grænseoverskridende sager i hele EU. Derudover vil det kunne betyde regler for fælles procedurer, der skal forenkle og fremskynde behandlingen af grænseoverskridende tvister – herunder sager vedrørende forbrugerrettigheder inden for handel - og yderligere minimumsstandarder for flersprogede formularer eller dokumenter i forbindelse med grænseoverskridende procedurer.

Retligt samarbejde i kriminalsager (artikel 15-20)

Artikel 15 handler om det retlige samarbejde i kriminalsager, og indledningsvis slås det fast, at det retlige samarbejde om kriminalsager i EU bygger på princippet om gensidig anerkendelse af domme og retsafgørelser.

Som en udvidelse af området for den gældende artikel 31 TEU bestemmes det i artikel 15, stk. 2, at Europa-Parlamentet og Rådet efter lovgivningsproceduren og med kvalificeret flertal kan vedtage love og rammelove om regler og procedurer, der sikrer anerkendelse af alle former for domme og retsafgørelser i hele EU – f.eks. kendelser, bøder, afgørelser om frakendelse af kørekort m.m.

Yderligere giver artikel 15, stk. 2, nr. 3 som noget nyt mulighed for at vedtage regler, der skal fremme uddannelse af dommere og ansatte i retsvæsenet. 

Den del af artikel 15, der giver mulighed for at vedtage regler, der skal forebygge og løse konflikter om stedlig kompetence mellem medlemsstaterne samt fremme samarbejde mellem medlemsstaternes myndigheder om strafforfølgning og fuldbyrdelse, er baseret på den nu gældende artikel 31, stk. 1, litra a) og d) TEU.

Strafferetspleje (artikel 16)

Med artikel 16 indføres muligheden for, at Europa-Parlamentet og Rådet med kvalificeret flertal efter lovgivningsproceduren kan vedtage love og rammelove, der indeholder minimumsregler vedrørende de straffeprocessuelle emner: anerkendelse af bevismidler i hele EU, enkeltpersoners rettigheder inden for strafferetsplejen under overholdelse af grundlæggende rettigheder samt rettigheder for ofre for kriminalitet.

Der kan efter samme fremgangsmåde vedtages love og rammelove om andre straffeprocessuelle emner, såfremt Rådet med enstemmighed har indkredset disse.

Den materielle strafferet (artikel 17)

Artikel 17 omhandler den materielle strafferet – bestemmelser som definerer gerningsindholdet i forbrydelser og fastsætter straffen herfor.

Ifølge artikel 17, 1. led kan Europa-Parlamentet og Rådet vedtage rammelove (og ikke love) med minimumsregler for, hvad der udgør kriminelle handlinger, og for straffene herfor, såfremt der er tale om områder, hvor der begås kriminalitet af særlig grov karakter, som har en grænseoverskridende karakter, der følger af overtrædelsens karakter eller følger af et særligt behov for at retsforfølge dem i  fællesskab. I artiklen foretages en udtømmende opregning
 af områderne, der opfylder dette kriterium:

· terrorisme,

· menneskehandel og seksuel udnyttelse af kvinder og børn,

· ulovlig narkotikahandel,

· ulovlig våbenhandel,

· hvidvaskning af penge,

· korruption,

· forfalskning af betalingsmidler,

· edb-kriminalitet, og 

· organiseret kriminalitet

Rådet kan dog med enstemmighed og efter samstemmende udtalelse fra Europa-Parlamentet træffe afgørelse om at udpege andre kriminalitetsområder, der opfylder det ovenstående kriterium. Denne bestemmelse er indsat for at imødegå en evt. udvikling i kriminaliteten og sikre, at EU kan reagere i forhold til dette uden at skulle ændre traktaten. 

Imidlertid er listen i artikel 17, 1. led ikke en udtømmende liste over områder, hvor Europa-Parlamentet og Rådet kan vedtage rammelove med minimumsregler for, hvad der udgør kriminelle handlinger, og for straffene herfor. I artikel 17, 2. led bestemmes det, at dette også er tilfældet, når der er tale om områder, hvor der begås kriminalitet, der er til skade for en fælles interesse, som er genstand for en EU-politik, når strafferetlige sanktioner viser sig absolut nødvendige for at sikre en effektiv gennemførelse af denne politik. 

Ifølge udkastets tekniske bemærkninger bevirker 2. led, at det ikke er nødvendigt at tilføje alle kriminelle områder til listen i 1. led, da dette 2. led tager hensyn til, at EU skal fastlægge minimumsregler for visse former for kriminalitet, uanset om de er grænseoverskridende eller ej – f.eks. forfalskning af euroen eller svig, der relaterer sig til EU’s finansielle interesser.

Forebyggelse af kriminalitet (artikel 18)

Med artikel 18 skabes der grundlag for, at Europa-Parlamentet og Rådet kan vedtage love og rammelove, der skal fremme og støtte medlemsstaternes indsats til forebyggelse af kriminalitet. Bestemmelserne, som vedtages, er begrænset til kun at omfatte tilskyndelsesforanstaltninger og støtteforanstaltninger, da det følger af artikel 18, at der ikke må foretages nogen indbyrdes tilnærmelse af medlemsstaternes love og administrative bestemmelser, der ikke er tilladt i henhold til andre bestemmelser.

Eurojust (artikel 19)

På baggrund af anbefalingerne fra arbejdsgruppe X har Præsidiet i artikel 19 udarbejdet en bestemmelse om Eurojust, der tager afsæt i den gældende artikel 31 TEU. Ifølge artikel 19 skal Eurojust på grundlag af operationer, der udføres af medlemsstaternes myndigheder og Europol og oplysninger herfra, sikre koordinering og samarbejde mellem de nationale myndigheder, der skal retsforfølge grov kriminalitet, som vedrører to eller flere medlemsstater eller kræver fælles retsforfølgning.

Med udkastet skabes grundlag for, at Europa-Parlamentet og Rådet efter lovgivningsproceduren kan fastlægge Eurojusts struktur, funktionsmåde, indsatsområde og opgaver, hvorved der skabes større handlemargen for udviklingen af Eurojusts opgaver og beføjelser. Det skal i øvrigt bestemmes i denne lov på hvilke betingelser Europa-Parlamentet og de nationale parlamenter tilknyttes udviklingen af Eurojusts virke. 

Det præciseres i artikel 19, stk. 3, at det er de nationale kompetente embedsmænd, der i forbindelse med retsforfølgning skal gennemføre de formelle handlinger inden for retsplejen.

En europæisk offentlig anklagemyndighed (artikel 20)

Præsidiet foreslår med udkastets artikel 20 at skabe retsgrundlag for, at Rådet med enstemmighed og efter samstemmende udtalelse fra Europa-Parlamentet kan vedtage en europæisk lov om oprettelse af en europæisk offentlig anklagemyndighed inden for Eurojust
. Det anføres i de tekniske bemærkninger, at Rådet træffer denne afgørelse, såfremt det findes hensigtsmæssigt og at der ikke er tale om en forpligtelse hertil.

Dette bevirker også, at beskrivelsen  af Eurojusts kompetence i artikel 20
 kun bliver aktuel, såfremt Rådet træffer en sådan afgørelse. Det anføres i de tekniske bemærkninger, at disse bestemmelser er affattet, så der er rum for en vis fleksibilitet – f. eks. fremhæves det, at formuleringen ”inden for Eurojust” skal give lovgiver den fleksibilitet, der er nødvendig for at fastlægge relationerne mellem anklagemyndigheden og Eurojust.

Politisamarbejde (artikel 21-23)

Samarbejde vedrørende indre sikkerhed (artikel 21) 

Ifølge artikel 21 skal EU udforme et samarbejde, der sammenkæder alle medlemslandenes kompetente myndigheder vedrørende indre sikkerhed, herunder politi, toldmyndigheder og andre særlige myndigheder i medlemsstaterne vedrørende forebyggelse, afsløring og efterforskning af kriminelle handlinger.

I overensstemmelse med arbejdsgruppe X’s anbefalinger er der forskel på procedurerne for vedtagelse af regler om henholdsvis samarbejde mellem medlemsstaternes myndigheder og regler om de nationale politimyndigheders, fælles efterforskningsholds eller retshåndhævende myndigheders udøvelse af operationelle beføjelser på en anden medlemsstats område.

Europa-Parlamentet og Rådet kan efter lovgivningsproceduren med kvalificeret flertal vedtage love og rammelove vedrørende myndighedernes samarbejde om indsamling, opbevaring, behandling, analyse og udveksling af relevante oplysninger, uddannelse og udveksling af personale, udstyr og forskning, og alle andre foranstaltninger, der fremmer samarbejdet mellem de omtalte myndigheder.

Rådet kan imidlertid kun med enstemmighed efter høring af Europa-Parlamentet vedtage love og rammelove vedrørende operationelt samarbejde mellem myndighederne.

I bestemmelsen nævnes ikke noget om beskyttelse af personoplysninger, men det anføres i de tekniske bemærkninger, at der i afsnittet om Unionens demokratiske liv i traktatens del I vil blive foreslået en generel artikel om beskyttelse af personoplysninger. Det anføres videre, at denne bestemmelse også bør indeholde et retsgrundlag til vedtagelse af regler om, hvordan medlemsstaternes myndigheder behandler personoplysninger, når de handler indenfor EU-rettens anvendelsesområde.

Europol (artikel 22)

Artikel 22 vedrører Europol, og i overensstemmelse med arbejdsgruppe X’s anbefalinger fastslår bestemmelsen alene Europols overordnede opgave, som er at støtte og styrke indsatsen hos medlemsstaternes politimyndigheder og deres indbyrdes samarbejde om forebyggelse og bekæmpelse af grov kriminalitet, der berører to eller flere medlemsstater, terrorisme og de former for kriminalitet, der skader en fælles interesse, som er omhandlet af en af Unionens politikker.

Det bestemmes, at Europa-Parlamentet og Rådet efter lovgivningsproceduren kan fastlægge reglerne for Europols struktur, funktionsmåde, indsatsområde og opgaver. Disse regler vil træde i stedet for den nuværende Europol-konvention. 

Arbejde på en anden medlemsstats område (artikel 23) 

Artikel 23 er en videreførsel af den nu gældende artikel 32 TEU. Ifølge artikel 23 vedtager Rådet med enstemmighed og efter høring af Europa-Parlamentet love og rammelove vedrørende betingelser og begrænsninger, hvorunder medlemsstaternes kompetente myndigheder kan arbejde på en anden medlemsstats område i samarbejde og i forståelse med denne stats myndigheder.

Det anføres i bemærkningerne, at hverken denne bestemmelse eller de øvrige bestemmelser i dette afsnit hindrer, at medlemsstaterne indgår bilaterale aftaler om et tættere samarbejde mellem deres respektive myndigheder.

Med venlig hilsen

Marianne Treumer Ammitzbøll

� CONV 614/03 er sendt ud i Info-note I 182. 


� Det anføres i de tekniske bemærkninger til udkastet, at Konventet senere skal se på om denne bestemmelse evt. skal placeres i forbindelse med bestemmelserne om Det Europæiske Råd.





� Ifølge det foreliggende udkast til artikel 24 defineres en europæisk forordning som ”en almengyldig ikke-lovgivningsmæssig retsakt til gennemførelse af lovgivningsmæssige retsakter og visse specifikke bestemmelser i forfatningen. Den er bindende i alle enkeltheder og gælder umiddelbart i hver medlemsstat.”


� Medlemslandenes initiativret inden for afsnit IV i TEF er begrænset til en periode på fem år fra 


      Amsterdam-traktatens ikrafttræden og ophører derfor den 1. maj 2004,  jf. artikel 67, stk. 1 TEF.


� ”Domstolen har ingen kompetence til at prøve gyldigheden eller proportionaliteten af operationer, som udføres af en medlemsstats politi eller andre retshåndhævende myndigheder, eller udøvelsen af medlemsstaternes beføjelser med hensyn til opretholdelse af lov og orden og beskyttelse af den indre sikkerhed.”


� Udkastets artikel 6 gengiver i øvrigt uændret den nuværende artikel 33 TEU og artikel 64, stk. 1 TEF: ”Dette traktatafsnit er ikke til hinder for, at medlemsstaterne kan udøve deres beføjelser med hensyn til opretholdelse af lov og orden og beskyttelse af den indre sikkerhed.”


� ”In exercising its competences regarding the provisions of Chapters 3 and 4 of this Title, the Court


 of Justice shall have no jurisdiction to review the validity or proportionality of operations carried 


out by the police or other law-enforcement services of a Member State or the exercise of the


responsibilities incumbent upon Member States with regard to the maintenance of law and order


and the safeguarding of internal security, where such action is a matter if national law.”


”Dans l'exercice de ses compétences concernant les dispositions des chapitres 3 et 4 du présent titre,


la Cour de justice n'est pas compétente pour contrôler la validité ou la proportionnalité d'opérations


menées par la police ou d'autres services répressifs dans un Etat membre, ni pour statuer sur


l'exercice des responsabilités qui incombent aux Etats membres pour le maintien de l'ordre public et


la sauvegarde de la sécurité intérieure, lorsque ces actes relèvent du droit interne.”


� 31. Det Europæiske Råd ser med tilfredshed på de forskellige initiativer, der for nylig er blevet taget på dette område, især meddelelsen fra Kommissionen med titlen "På vej mod en integreret forvaltning af EU-medlemsstaternes ydre grænser" og den feasibility-undersøgelse, der er blevet gennemført vedrørende oprettelsen af et europæisk grænsepoliti under Italiens ledelse og under hensyn til Kommissionens erklæring om, at den er rede til fortsat at undersøge, om en sådan europæisk politistyrke er relevant og kan etableres, samt undersøgelsen om politi og sikkerhed ved grænserne, der er blevet gennemført af tre medlemsstater inden for rammerne af Oisin-samarbejdsprogrammet.





32. Det Europæiske Råd udtrykker tilfredshed med godkendelsen for nylig af planen for forvaltning af medlemsstaternes ydre grænser, der er udarbejdet på grundlag af ovennævnte tre initiativer, og som bl.a. skal bidrage til en bedre styring af migrationsstrømmene. Det anmoder om, at der i Rådets regi snarest muligt oprettes en fælles grænsekontrolinstans, der er sammensat af cheferne for medlemsstaternes grænsekontrolmyndigheder, og som har til opgave at samordne planens foranstaltninger. Derudover anmoder det Rådet, Kommissionen og medlemsstaterne om hver især inden for rammerne af deres beføjelser at iværksætte følgende foranstaltninger: 


– inden udgangen af 2002


gennemførelse af fælles operationer ved de ydre grænser


øjeblikkelig igangsætning af pilotprojekter, som alle interesserede medlemsstater kan deltage i


oprettelse af et netværk af forbindelsesofficerer for indvandringsspørgsmål fra medlemsstaterne 


– inden juni 2003


udarbejdelse af en fælles model for risikoanalyse for at nå frem til en fælles og integreret risikovurdering


fastlæggelse af fælles normer for uddannelse af grænsevagter samt konsolidering af den europæiske grænselovgivning


gennemførelse af en undersøgelse i kommissionsregi af fordelingen af udgifterne til forvaltning af de ydre grænser mellem medlemsstaterne og EU.





� Det understreges i bemærkningerne til udkastet, at den udtømmende opregning kun gælder i forbindelse med denne artikel. Politisamarbejdet og det retlige samarbejde – herunder Eurojusts og Europols foranstaltninger kan dække yderligere områder for kriminalitet.


� Medlemmerne af arbejdsgruppe X var delte i forhold til dette spørgsmål.


� ”Den europæiske offentlige anklagemyndighed har kompetence til at efterforske og retsforfølge gerningsmænd til og personer, som medvirker til grov kriminalitet, der berører flere medlemsstater, samt i overtrædelser, der skader Unionens interesser, som fastlagt i den lov, der er nævnt i følgende stykke, samt til at henvise dem til domstolsbehandling. Anklagemyndigheden optræder som offentlig anklager ved medlemsstaternes kompetente domstole.”





